Bekende in wildbewaring sterf toe heli neerstortBenjamin Osmers. Foto: Facebook Kol. Ronel Otto, woordvoerder van die polisie, het bevestig dat Benjamin Osmers in die ongeluk dood is. Die Jet Ranger-helikopter waarvan hy die vlieënier was, het omstreeks 17:00 naby die Kgapane-nedersetting in ŉ droë rivierbedding neergestort. “Inligting is tans nog skraps, maar in dié stadium weet ons die helikopter het in vlamme uitgebars toe dit neergestort het. Osmers is dood terwyl sy passasier daarin kon slaag om uit die helikopter te kruip. Hy is na ŉ hospitaal gehaas,” het Otto gesê. Sy kon nie onmiddellik die passasier se naam bevestig nie. Chitra Bodasing-Harduth, woordvoerder van ER24, het gesê die passasier is ŉ paar meter van die helikopterwrak aangetref. Hy was in ŉ kritieke toestand en is op die toneel gestabiliseer. Osmers is die eienaar van Benjamin Osmers Wildlife en was nou betrokke by wild- en natuurbewaring. Hy was ook betrokke by die beskerming van renosters teen stropery. Talle mense het Donderdag boodskappe van medelye op sosiale media gedeel en hy is beskryf as ŉ besondere mens wat baie beteken het vir mens en dier. Hy laat sy vrou, Susan, en hul kinders agter.